Un bărbat a devenit miliardar peste noapte, câștigând o sumă fabuloasă la loto. Vorbim de cel de-al cincilea cel mai mare premiu câștigat din istoria Mega Millions, în valoare de 1,13 miliarde de dolari.
Marele câștigător este un bărbat din New Jersey, din Statele Unite ale Americii. El a obținut primul premiu din 2024, pentru jackpotul Mega Millions. De altfel, acesta este al optulea câștig ca valoare din istoria loteriei din America.
Acum, fericitul câștigător trebuie să decidă dacă vrea să primească pe loc jumătate din valoarea totală a premiului, adică 537,5 milioane de dolari. În caz contrar, el poate alege să primească toată suma pe o perioadă de 30 de ani.
Potrivit Le Parisien, bărbatul care a devenit miliardar peste noapte a ales cinci numere norocoase, și anume 7, 11, 22, 29, 38 și "Mega Ball" numărul 4. El a plătit doi dolari pentru biletul câștigător.
În decembrie 2023, doi americani au împărțit 394 de milioane de dolari, după ce au câștigat jackpot-ul Mega Millions. Cel mai mare premiu a fost obținut în august 2023, fiind în valoare de 1,602 miliarde de dolari.
Amintim că în februarie 2024, un român a devenit bogat după ce a câștigat marele premiu la 6/49, în valoare de peste 7,32 de milioane de euro. Norocosul este un jucător din municipiul Pitești, județul Argeș.
A fost primul premiu de categoria I câștigat, în 2024, la Loto 6/49. Bărbatul, în vârstă de 45 de ani, este șofer de meserie. El spune că a jucat timp de 25 de ani aceleași trei variante, potrivit Loteriei.
"La tragerea Loto 6/49 de astăzi, 25 februarie 2024, s-a câstigat premiul de categoria I în valoare de 36.450.832,24 lei (peste 7,32 milioane de euro). Biletul norocos a fost jucat la agenția 03-029 din Pitesti, județul Argeș.
A fost completat cu trei variante simple la Loto 6/49, pretul biletului fiind de 24,50 lei. (…) "Câstigătorul are la dispozitie 90 de zile începând cu data tragerii pentru a-și revendica câstigul", arăta Loteria Română, la vremea respectivă.